CELEX: 32021D1844
Language: da
Date: 2021-10-18 00:00:00
Title: Rådets afgørelse (EU) 2021/1844 af 18. oktober 2021 om den holdning, der skal indtages på Den Europæiske Unions vegne i Associeringsrådet, der er oprettet ved Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side, for så vidt angår ændring af aftalens protokol 3 om definition af begrebet »produkter med oprindelsesstatus« og om metoder for administrativt samarbejde

21.10.2021   
               
               
                  DA
               
               
                  Den Europæiske Unions Tidende
               
               
                  L 373/91
               
            
         RÅDETS AFGØRELSE (EU) 2021/1844
         af 18. oktober 2021
         om den holdning, der skal indtages på Den Europæiske Unions vegne i Associeringsrådet, der er oprettet ved Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side, for så vidt angår ændring af aftalens protokol 3 om definition af begrebet »produkter med oprindelsesstatus« og om metoder for administrativt samarbejde
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side (»aftalen«) blev indgået af Unionen ved Rådets og Kommissionens afgørelse 2002/357/EF, EKSF (1) og trådte i kraft den 1. maj 2002.
                  
               
                     (2)
                  
                  
                     Aftalen indeholder en protokol 3 om definition af begrebet »produkter med oprindelsesstatus« og om metoder for administrativt samarbejde (»protokol 3«). I henhold til artikel 4 i protokol 3 kan Associeringsrådet, som er oprettet efter aftalens artikel 89, træffe afgørelse om at ændre bestemmelserne i protokol 3.
                  
               
                     (3)
                  
                  
                     Den regionale konvention om pan-Euro-Middelhavsregler for præferenceoprindelse (»PEM-konventionen«) blev indgået af Unionen ved Rådets afgørelse 2013/94/EU (2) og trådte for Unionens vedkommende i kraft den 1. maj 2012. Den fastsætter bestemmelser om oprindelsen for de varer, der handles med inden for rammerne af de relevante bilaterale frihandelsaftaler, som er indgået mellem de kontraherende parter i PEM-konventionen, og som anvendes, uden at dette berører principperne i de nævnte bilaterale aftaler.
                  
               
                     (4)
                  
                  
                     Efter vedtagelsen af Rådets afgørelse (EU) 2020/2067 (3) om den holdning, der skal indtages på Unionens vegne i Associeringsrådet til ændringen af aftalen ved erstatningen af protokol 3, vedtog Associeringsrådet afgørelse nr. 1/2021 (4), som erstattede protokol nr. 3 med en ny tekst.
                  
               
                     (5)
                  
                  
                     Protokol 3 indeholder på den ene side en dynamisk henvisning til PEM-konventionen, som gør PEM-konventionen anvendelig mellem Unionen og Jordan, og på den anden side de overgangsbestemmelser, der siden den 1. september 2021 har fundet anvendelse som et alternativ til oprindelsesreglerne fastsat i den nuværende PEM-konvention.
                  
               
                     (6)
                  
                  
                     Som led i Unionens støtte til Jordan i forbindelse med den syriske flygtningekrise blev Unionen og Jordan i juli 2016 enige om midlertidigt at lempe oprindelsesreglerne for eksport af jordanske produkter til Unionen i henhold til aftalen.
                  
               
                     (7)
                  
                  
                     Som følge heraf vedtog Associeringsudvalget EU-Jordan afgørelse nr. 1/2016 (5) for at ændre bestemmelserne i protokol 3 for så vidt angår definitionen af begrebet »produkter med oprindelsesstatus« og at supplere listen over bearbejdninger eller forarbejdninger, som materialer uden oprindelsesstatus skal undergå, for at visse produkter, der er fremstillet på Jordans område, og som er forbundet med skabelse af beskæftigelse til syriske flygtninge og jordanere, kan få oprindelsesstatus.
                  
               
                     (8)
                  
                  
                     Associeringsudvalget EU-Jordan vedtog afgørelse nr. 1/2018 (6) for at ændre bestemmelserne i protokol 3 ved yderligere at lempe ordningen for oprindelsesregler og forlænge varigheden af den ordning, der blev indført ved afgørelse nr. 1/2016, indtil den 31. december 2030. Afgørelse nr. 1/2018 trådte i kraft den 4. december 2018.
                  
               
                     (9)
                  
                  
                     For at sikre den fortsatte anvendelse af afgørelse nr. 1/2016 og nr. 1/2018 er det nødvendigt at knytte dem til de overgangsregler, der har fundet anvendelse siden den 1. september 2021. Dette kræver, at der vedtages en afgørelse om ændring af protokol 3 ved at tilføje et tillæg B dertil, således at anlæggene omhandlet i afgørelse nr. 1/2016 og nr. 1/2018 fortsat kan bestå. Associeringsrådet agter at vedtage en sådan ændringsafgørelse. Den holdning, der skal indtages på Unionens vegne i Associeringsrådet, bør derfor fastlægges for så vidt angår ændringen af protokol 3.
                  
               
                     (10)
                  
                  
                     Anvendelsen af tillæg B til protokol 3 bør være ledsaget af passende overvågnings- og rapporteringsforpligtelser. Desuden bør det være muligt at suspendere anvendelsen af tillæg B til protokol 3, hvis betingelserne for dets anvendelse ikke længere er opfyldt, eller hvis betingelserne for beskyttelsesforanstaltninger er opfyldt.
                  
               
                     (11)
                  
                  
                     For at sikre kontinuiteten i anvendelsen af afgørelse nr. 1/2016 og nr. 1/2018, herunder de deri fastsatte undtagelser, og dermed gøre det muligt for godkendte eksportører at undgå økonomiske tab i henhold til afgørelse nr. 1/2016 bør Associeringsrådets afgørelse indeholde en bestemmelse om tilbagevirkende kraft.
                  
               
                     (12)
                  
                  
                     Unionens holdning i Associeringsrådet bør derfor baseres på udkastet til Associeringsrådets afgørelse —
                  
               VEDTAGET DENNE AFGØRELSE:
         
            Artikel 1
            
               1.   Den holdning, der skal indtages på Unionens vegne i Associeringsrådet, der er oprettet ved Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side, til ændringen af dens protokol 3, baseres på udkastet til Associeringsrådets afgørelse (7).
            
            
               2.   Der kan af Unionens repræsentanter i Associeringsrådet aftales mindre tekniske ændringer af den holdning, der er omhandlet i stk. 1, uden at Rådet træffer yderligere afgørelse.
            
         
         
            Artikel 2
            Denne afgørelse træder i kraft på dagen for vedtagelsen og udløber den 31. december 2023.
         
         
            Udfærdiget i Luxembourg, den 18. oktober 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets og Kommissionens afgørelse 2002/357/EF, EKSF af 26. marts 2002 om indgåelse af Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side (EFT L 129 af 15.5.2002, s. 1).
         
            (2)  Rådets afgørelse 2013/94/EU af 26. marts 2012 om indgåelse af den regionale konvention om pan-Euro-Middelhavsregler for præferenceoprindelse (EUT L 54 af 26.2.2013, s. 3).
         
            (3)  Rådets afgørelse (EU) 2020/2067 af 7. december 2020 om den holdning, der skal indtages på Den Europæiske Unions vegne i Associeringsrådet, der er oprettet ved Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side, til ændringen af aftalen ved erstatning af dens protokol 3 om definition af begrebet »produkter med oprindelsesstatus« og om metoder for administrativt samarbejde (EUT L 424 af 15.12.2020, s. 37).
         
            (4)  Afgørelse nr. 1/2021 vedtaget af Associeringsrådet EU-Jordan den 15. april 2021 om ændring af Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side ved erstatning af dens protokol 3 om definition af begrebet »produkter med oprindelsesstatus« og om metoder for administrativt samarbejde [2021/742] (EUT L 164 af 10.5.2021, s. 1).
         
            (5)  Afgørelse nr. 1/2016 truffet af Associeringsudvalget EU-Jordan den 19. juli 2016 om ændring af bestemmelserne i protokol 3 til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side for så vidt angår definitionen af begrebet »produkter med oprindelsesstatus« og listen over bearbejdninger eller forarbejdninger, som materialer uden oprindelsesstatus skal undergå, for at visse produkter, der er fremstillet i særlige udviklingszoner og industriområder, og som er forbundet med yderligere beskæftigelse til syriske flygtninge og jordanere, kan få oprindelsesstatus [2016/1436] (EUT L 233 af 30.8.2016, s. 6).
         
            (6)  Afgørelse nr. 1/2018 truffet af Associeringsudvalget EU-Jordan den 4. december 2018 om ændring af bestemmelserne i protokol 3 til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side for så vidt angår definitionen af begrebet »produkter med oprindelsesstatus« og listen over bearbejdninger eller forarbejdninger, som materialer uden oprindelsesstatus skal undergå, for at visse produkter, der er fremstillet i Det Hashemitiske Kongerige Jordans område, og som er forbundet med yderligere beskæftigelse til syriske flygtninge og jordanere, kan få oprindelsesstatus [2019/42] (EUT L 9 af 11.1.2019, s. 147).
         
            (7)  Jf. dokument ST 11793/21 på http://register.consilium.europa.eu.